**Myfyrwraig o Lanelli ben ac ysgwyddau uwchben y gweddill ar ôl ennill cystadleuaeth genedlaethol**

Mae myfyrwraig 17 oed o Lanelli wedi ennill medal aur yn rownd derfynol cystadleuaeth sgiliau genedlaethol yn y categori trin gwallt. Mae cystadlaethau Sgiliau Cynhwysol, sy’n rhan o Gystadlaethau Sgiliau Cymru ac yn cael eu cefnogi gan Lywodraeth Cymru, wedi’u bwriadu i helpu i arfogi pobl ifanc sydd ag anawsterau dysgu neu anableddau gyda sgiliau bywyd, dysgu a chyflogadwyedd hanfodol ar gyfer y dyfodol. Bu Caitlin Evans, sy’n astudio ar gyfer Diploma NVQ Lefel 2 mewn Trin Gwallt, yn cystadlu yn erbyn saith o fyfyrwyr eraill o bob rhan o Gymru mewn her trin gwallt. Cafodd y cystadleuwyr orchwyl i greu trwsiad priodasol ar ben model o fewn cyfnod o ddwy awr a hanner, gan arddangos sgiliau steilio technegol yr oeddent wedi’u dysgu yn y coleg. Dywedodd Caitlin, sy’n astudio yng Ngholeg Sir Gâr, nad oedd yn gallu credu pan gyhoeddodd y beirniaid mai hi oedd yr enillydd. “Roeddwn yn nerfus iawn i ddechrau ond unwaith y dechreuais fe sylweddolais ei fod yn gyfle i ddangos fy nghreadigrwydd ac yn y diwedd fe feddyliais am arddull cwbl wahanol i’r un yr oeddwn wedi bod yn ei ymarfer. Roedd yn dda gennyf bod y risg wedi talu ar ei ganfed a minnau wedi llwyddo i ennill y fedal aur! “Fel arfer rwy’n gweithio ar bobl go iawn yn hytrach na model, ond cymerodd fy nhrwsiad lawer o amser i’w gwblhau gyda phlethi a throeon cymhleth felly roedd yn dda gen i nad oedd y person go iawn yn gwingo wrth i mi weithio. “Rwyf wastad wedi bod â diddordeb mewn trin gwall a gallaf weld fy hun yn gweithio fel sterilydd neu’n agor fy salon fy hun rhyw ddydd. Gyda phrofiad y gystadleuaeth y tu ôl i mi, rwy’n teimlo fel pe bai fy opsiynau’n ddiddiwedd.” Mae mwy na 35 o gystadlaethau’n cael eu cynnal eleni, ar draws ystod eang o wahanol alwedigaethau o waith plymer a therapi harddwch i beirianneg awyrenegol a chyfrifyddiaeth. Gall y cystadleuwyr llwyddiannus o Gymru fynd ymlaen i herio pobl ifanc o bob rhan o’r DU yn rowndiau terfynol cenedlaethol WorldSkills UK, a gynhelir yn The Skills Show yn yr NEC yn Birmingham fis Tachwedd yma. Meddai’r Gweinidog Sgiliau a Gwyddoniaeth, Julie James: “Yn The Skills Show y llynedd, enillodd tîm Cymru fwy o fedalau nag unrhyw ranbarth arall yn y DU, sef 45, sy’n dangos ein bod yn cynhyrchu rhai o’r bobl ifanc fwyaf medrus ledled Prydain. “Mewn blwyddyn pan fo Cymru’n dathlu arwyr y gorffennol, mae cystadlaethau fel y rhain yn arddangos y doniau ledled y wlad ac yn llwyfan i arwyr y dyfodol yng Nghymru. “Ynghyd â gwaith caled a phenderfyniad Caitlin mae’r gefnogaeth gan ei choleg yn ffactor pwysig yn ei llwyddiant, a hoffwn ddiolch yn arbennig i’r holl fusnesau, ysgolion a cholegau lleol ledled Cymru sy’n cefnogi’r unigolion dawnus hyn. “Hoffwn longyfarch Caitlin ar ei champ wych a dymuno’r gorau iddi yng ngham nesaf y gystadleuaeth ac yn ei gyrfa yn y dyfodol.”